*****

ΚΑΝΟΝΙΣΜΟΣ (ΕΟΚ) αριθ. 2200/90 ΤΟΥ ΣΥΜΒΟΥΛΙΟΥ

της 27ης Ιουλίου 1990

για την επιβολή οριστικού δασμού αντιντάμπινγκ στις εισαγωγές μετάλλων πυριτίου καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. Προσωρινά μέτρα

(1) Η Επιτροπή, με τον κανονισμό (ΕΟΚ) αριθ. 720/90 (2) επέβαλε προσωρινό δασμό αντιντάμπινγκ στις εισαγωγές στην Κοινότητα μετάλλων πυριτίου, που υπάγονται στον κωδικό ΣΟ 2804 69 00 καταγωγής Λαϊκής Δημοκρατίας της Κίνας.

Β. Επακόλουθη διαδικασία

(2) Μετά την επιβολή του προσωρινού δασμού αντιντάμπινγκ, οι εκπρόσωποι των καταγγελλόντων καθώς και εκπρόσωποι της βρετανικής και γερμανικής καταναλωτικής βιομηχανίας και ένας από τους βρετανούς εισαγωγείς ζήτησαν ακρόαση από την Επιτροπή η οποία έγινε δεκτή. Επίσης, υπέβαλαν γραπτές παρατηρήσεις γνωστοποιώντας τις απόψεις τους σχετικά με τα προσωρινά συμπεράσματα.

Γ. Ντάμπινγκ

(3) Για το σκοπό των οριστικών συμπερασμάτων, η κανονική αξία καθορίστηκε με βάση την ίδια μέθοδο που χρησιμοποιήθηκε για τον προσωρινό προσδιορισμό ντάμπινγκ. Ένας από τους εισαγωγείς έκρινε τη μέθοδο αυτή ως αδικαιολόγητη, επειδή οι συνθήκες παραγωγής στην Κοινότητα και στη Λαϊκή Δημοκρατία της Κίνας δεν είναι συγκρίσιμες. Ωστόσο, στην περίπτωση εισαγωγών από χώρες χωρίς οικονομία της αγοράς, το άρθρο 2 παράγραφος 5 του κανονισμού (ΕΟΚ) αριθ. 2423/88 προβλέπει ότι η κανονική αξία καθορίζεται με τον κατάλληλο και εύλογο τρόπο, εφόσον είναι δυνατόν, στις τιμές ή το κόστος κατασκευαστών σε μία τρίτη χώρα με οικονομία αγοράς. Για το σκοπό αυτό, η Επιτροπή ήρθε σε επαφή με παραγωγούς σε τέσσερις διαφορετικές χώρες, όπως περιγράφεται στην παράγραφο 10 του αιτιολογικού του κανονισμού (ΕΟΚ) αριθ. 720/90.

(4) Το Συμβούλιο επιβεβαιώνει ότι, επειδή δεν συνεργάστηκαν ικανοποιητικά οι εταιρείες αυτές, δεν υπάρχει άλλη δυνατότητα παρά να καθοριστεί η κανονική αξία με βάση την τιμή που καταβάλλεται στην Κοινότητα για το ομοειδές προϊόν, κατάλληλα προσαρμοσμένη για να περιλαμβάνει εύλογο περιθώριο κέρδους, σύμφωνα με το άρθρο 2 παράγραφος 5 στοιχείο γ) του κανονισμού (ΕΟΚ) αριθ. 2423/88. Ωστόσο έγιναν προσαρμογές κατά τη σύγκριση της κανονικής αξίας με την τιμή εξαγωγής, όπως αναφέρεται κατωτέρω στις παραγράφους 5 και 6.

Δ. Τιμή εξαγωγής

(5) Επειδή η Επιτροπή δεν διαθέτει άλλα συμπεράσματα, οι τιμές εξαγωγής καθορίστηκαν οριστικά σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2423/88 με βάση τα διαθέσιμα στοιχεία όπως τις τιμές εισαγωγής που δημοσιεύει η Eurostat.

(6) Η Επιτροπή διαπίστωσε ότι όλα τα στοιχεία αυτά ομοίαζαν σε μεγάλο βαθμό με τα στοιχεία που προσκόμισαν οι εξαγωγείς οι οποίοι είχαν απαντήσει εν μέρει στο ερωτηματολόγιο της Επιτροπής.

(7) Το Συμβούλιο επιβεβαιώνει τα συμπεράσματα της Επιτροπής που εκτίθενται στις παραγράφους 11 και 12 του αιτιολογικού του κανονισμού (ΕΟΚ) αριθ. 720/90 της Επιτροπής.

Ε. Σύγκριση

(8) Ένας από τους εισαγωγείς και το μεγαλύτερο τμήμα της καταναλωτικής βιομηχανίας υπέβαλαν τον ισχυρισμό ότι η Επιτροπή, κατά τη σύγκριση της κανονικής αξίας, δεν είχε λάβει επαρκώς υπόψη τις διαφορές που επηρεάζουν τη δυνατότητα σύγκρισης των τιμών και ειδικότερα τις διαφορές των φυσικών χαρακτηριστικών των προϊόντων και του κόστους μεταφοράς από την Κίνα στην Κοινότητα.

(9) Ωστόσο, η Επιτροπή κατά τη σύγκριση της κανονικής αξίας με τις τιμές εξαγωγής, προσάρμοσε την τιμή εξαγωγής με το κόστος με το οποίο επιβαρύνεται ο εισαγωγέας, λόγω των ελέγχων σχετικά με τις διαφορές ως προς τον όγκο και την ποιότητα. Επίσης, έγιναν προσαρμογές για τις διαφορές της συσκευασίας και για τα έξοδα μεταφοράς από την Κίνα στην Κοινότητα όπως αναφέρονται στην παράγραφο 13 του κανονισμού (ΕΟΚ) αριθ. 720/90.

Το Συμβούλιο επιβεβαιώνει τα συμπεράσματα της Επιτροπής.

ΣΤ. Περιθώρια ντάμπινγκ

(10) Η Επιτροπή διαπίστωσε την ύπαρξη ντάμπινγκ, και ο σταθμισμένος μέσος όρος περιθωρίου ντάμπινγκ, εκφρασμένος ως ποσοστό του συνόλου της αξίας cif των εισαγωγών του εν λόγω προϊόντος για την περιόδο έρευνας ήταν 38,73 %.

Το Συμβούλιο επιβεβαιώνει τα συμπεράσματα της παραγράφου 16 του αιτιολογικού του κανονισμού (ΕΟΚ) αριθ. 720/90.

Ζ. Ζημία

(11) Η Επιτροπή κατέληξε στη διαπίστωση, στα προσωρινά της συμπεράσματα, ότι οι κοινοτικοί παραγωγοί μετάλλων πυριτίου υπέστησαν σοβαρή ζημία. Εβάσισε τη διαπίστωση αυτή, κυρίως στην ταχεία αύξηση του όγκου των εξαγωγών των κινέζων εξαγωγέων και του τμήματος της αγοράς, στην πώληση σε τιμές χαμηλότερες από τις κοινοτικές που εφαρμόζουν οι εξαγωγείς αυτοί στην κοινοτική αγορά και στο γεγονός ότι η κοινοτική βιομηχανία, προσφέροντας μέταλλα πυριτίου σε τιμές ανταγωνιστικές των εισαγωγών που αποτελούν αντικείμενο ντάμπινγκ, έπρεπε να πωλεί το υλικό σε τιμές ίσες ή κάτω του κόστους παραγωγής.

(12) Οι κοινοτικοί παραγωγοί υπέβαλαν αποδεικτικά στοιχεία στην Επιτροπή σύμφωνα με τα οποία, από τις αρχές του 1989, οι τιμές εξαγωγής των κινέζων παραγωγών/εξαγωγέων μειώθηκαν περαιτέρω κατά περίπου 10 %. Εντούτοις, θεωρείται ακατάλληλο στην παρούσα περίπτωση, σύμφωνα με τη συνήθη πρακτική, να ληφθούν υπόψη γεγονότα τα οποία συνέβησαν μετά την περίοδο έρευνας.

(13) Η καταναλωτική βιομηχανία και ένας από τους εισαγωγείς ισχυρίστηκαν ότι τα στοιχεία που προβάλλονται στον κανονισμό (ΕΟΚ) αριθ. 720/90 αποδεικνύουν μόνο την ύπαρξη συνήθους ανταγωνιστικής κατάστασης και ότι η αρνητική εξέλιξη της κοινοτικής βιομηχανίας οφείλεται απλά στον μη περιορισμό του κόστους. Ωστόσο, οι ισχυρισμοί αυτοί δεν υποστηρίχθηκαν από αποδεικτικά στοιχεία. Το Συμβούλιο επιβεβαιώνει τα συμπεράσματα της Επιτροπής, όπως εκτίθενται στις παραγράφους 18 μέχρι 27 του αιτιολογικού του κανονισμού (ΕΟΚ) αριθ. 720/90.

Η. Πρόκληση ζημίας

(14) Στις παραγράφους 28 μέχρι 31 του αιτιολογικού του κανονισμού (ΕΟΚ) αριθ. 720/90 η Επιτροπή διαπίστωσε ότι η αύξηση των εισαγωγών από την Κίνα συνέπεσε με απώλεια του τμήματος της αγοράς, εκ μέρους των κοινοτικών παραγωγών και απώλεια της δυνατότητας πραγματοποίησης κέρδους.

(15) Ένας από τους εισαγωγείς αμφισβήτησε την αιτιώδη συνάφεια μεταξύ των εισαγωγών κινέζικου υλικού και της ζημίας που υπέστη η κοινοτική βιομηχανία, προβάλοντας τον ισχυρισμό ότι πραγματοποιήθηκαν φθηνές εισαγωγές από άλλες τρίτες χώρες κατά την περίοδο έρευνας.

(16) Το επιχείρημα αυτό ήδη προβλήθηκε κατά την προκαταρκτική έρευνα. Η Επιτροπή ασχολήθηκε με το θέμα αυτό στα πλαίσια της παραγράφου 30 του κανονισμού (ΕΟΚ) αριθ. 720/90 και τονίζει ακόμη μία φορά ότι οι τιμές των εισαγωγών από άλλες χώρες μη μέλη ήταν σημαντικά υψηλότερες από τις τιμές του κινέζικου υλικού κατά την περίοδο έρευνας.

(17) Το Συμβούλιο επιβεβαιώνει τα συμπεράσματα της Επιτροπής στις παραγράφους 28 μέχρι 31 του αιτιολογικού του κανονισμού (ΕΟΚ) αριθ. 720/90 κατά τα οποία οι υπό εξέταση εισαγωγές, λαμβανόμενες χωριστά, προκάλεσαν σοβαρή ζημία.

Θ. Κοινοτικό συμφέρον

(18) Το τμήμα της βιομηχανίας που χρησιμοποιεί το εισαγόμενο προϊόν ισχυρίστηκε ότι η Επιτροπή δεν έλαβε επαρκώς υπόψη τα συμπεράσματα της βιομηχανίας που το χρησιμοποιεί, να έχει τη δυνατότητα να αγοράζει υλικό με χαμηλή τιμή από χώρες εκτός της Κοινότητας. Οι εκπρόσωποι της βιομηχανίας ισχυρίστηκαν επιπλέον, ότι στην περίπτωση που ήταν δυνατή η επιβολή οριστικού δασμού, το τελικό προϊόν των μεγαλύτερών τους πελατών, δηλαδή η αυτοκινητοβιομηχανία, θα αντιμετωπίσει σημαντική αύξηση των τιμών.

(19) Ωστόσο, η βιομηχανία που χρησιμοποιεί το προϊόν δέχθηκε ότι η δυνατή επίπτωση του οριστικού δασμού επί του κόστους των τελικών προϊόντων, στο οποίο περιλαμβάνεται το μέταλλο πυριτίου, είναι 1 %. Συνεπώς η Επιτροπή θεωρεί, όπως ήδη αναφέρθηκε στις παραγράφους 33 και 34 του αιτιολογικού του κανονισμού (ΕΟΚ) αριθ. 720/90, ότι το συμφέρον της Κοινότητας, να αποκατασταθεί στην κοινοτική αγορά ο δίκαιος ανταγωνισμός και το συμφέρον των παραγωγών της Κοινότητας, να συνεχιστεί η παραγωγή τους και να υπάρχουν δίκαιες τιμές, είναι μεγαλύτερο από τα συμφέροντα της βιομηχανίας που χρησιμοποιεί το προϊόν να επωφεληθεί των αθέμιτων πρακτικών.

(20) Επιπλέον προβλήθηκε ο ισχυρισμός ότι, μετά την επιβολή οριστικού δασμού, οι εισαγωγές από άλλες τρίτες χώρες θα κατακλύσουν το τμήμα της αγοράς του κινέζικου υλικού και δεν θα απομακρύνουν τη ζημία που υφίσταται η κοινοτική βιομηχανία.

(21) Όσον αφορά την ενδεχόμενη αντικατάσταση των κινέζικων εισαγωγών από εισαγωγές από άλλες τρίτες χώρες, η Επιτροπή θεωρεί ότι οι εισαγωγές σε δίκαιες τιμές από άλλες τρίτες χώρες δεν είναι αντίθετες προς το συμφέρον της Κοινότητας, συνεπώς δεν αποτελεί επιχείρημα κατά των μέτρων που λαμβάνονται για την άμυνα από τις εισαγωγές των προϊόντων που αποτελούν αντικείμενο ντάμπινγκ.

(22) Το Συμβούλιο επιβεβαιώνει τα συμπεράσματα αυτά. Ι. Δασμός

(23) Τα προσωρινά μέτρα έλαβαν τη μορφή δασμού αντιντάμπινγκ επί της αξίας, το ποσό του οποίου υπολογίστηκε σε επίπεδο που αυξάνει τις τιμές του εισαγόμενου προϊόντος σε θεωρητική τιμή πώλησης, που επιτρέπει στην κοινοτική βιομηχανία να πραγματοποιεί περιθώριο κέρδους 6,5 %, το οποίο θεωρήθηκε ως ελάχιστο περιθώριο κέρδους για να εξασφαλιστεί στον παραγωγό εύλογη απόδοση των επενδύσεων.

(24) Για να αντιμετωπισθεί η συνεχής μείωση των τιμών των κινέζικων εισαγωγών, η Επιτροπή θεωρεί καταλληλότερο να επιβληθεί οριστικός δασμός αντιντάμπινγκ, με τη μορφή ειδικού δασμού αντί ένας δασμός επί της αξίας. Λαμβάνοντας υπόψη τις εκτιμήσεις των παραγράφων 36 και 37 του αιτιολογικού του κανονισμού (ΕΟΚ) αριθ. 720/90, θεωρείται ότι το ποσό του οριστικού δασμού πρέπει να υπολογιστεί βάσει του προσωρινού δασμού 18,7 %, επί του σταθμισμένου μέσου όρου της τιμής cif του κινέζικου υλικού κατά την περίοδο έρευνας και ανέρχεται σε 198 Ecu ανά τόνο.

Το Συμβούλιο επιβεβαιώνει το συμπέρασμα αυτό.

Κ. Είσπραξη των προσωρινών δασμών

(25) Λόγω των περιθωρίων ντάμπινγκ που διαπιστώθηκαν και της σοβαρής ζημίας που προκλήθηκε στην κοινοτική βιομηχανία, το Συμβούλιο θεωρεί αναγκαίο, τα ποσά που εισπράχθηκαν ως προσωρινοί δασμοί αντιντάμπινγκ, να εισπραχθούν οριστικά κατά το ποσό του δασμού που επιβάλλεται οριστικά.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές μετάλλων πυριτίου που υπάγονται στον κωδικό ΣΟ 2804 69 00 καταγωγής Λαϊκής Δημοκρατίας της Κίνας.

2. Ο δασμός καθορίζεται σε 198 Ecu ανά τόνο εισαγόμενου προϊόντος.

3. Εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Τα ποσά που έχουν καταβληθεί ή έχουν δοθεί ως εγγύηση, συνεπεία της επιβολής προσωρινού δασμού αντιντάμπινγκ βάσει του κανονισμού (ΕΟΚ) αριθ. 720/90 εισπράττονται οριστικά μέχρι ποσού ίσου προς το ποσό του οριστικού δασμού, εφόσον τούτο είναι χαμηλότερο από τον προσωρινό δασμό αντιντάμπινγκ και μέχρι ποσού ίσου προς τον προσωρινό δασμό, σε όλες τις άλλες περιπτώσεις. Τα ποσά που έχουν δοθεί ως εγγύηση, τα οποία δεν καλύπτονται από το ύψος του οριστικού δασμού, αποδεσμεύονται.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1990.

Για το Συμβούλιο

Ο Πρόεδρος

E. RUBBI

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 80 της 27. 3. 1990, σ. 9.